Αχερδούς

Ο Αχερδούς (), (ο δήμος: Αχερδούντος) ήταν αρχαίος οικισμός - πόλη και δήμος της Ιπποθοωντίδας (περιοχή της Αρχαίας Αττικής και φυλή της αρχαίας Αθήνας).

Ονομασία
Ο δήμος πήρε το όνομά του, πιθανώς, από την λέξη «άχερδος» (), δηλαδή την «αγραπιδιά» (άγρια αχλαδιά). Ο Δανιήλ ο Μάγνης, αναφέρει δυο δήμους με παραπλήσιο όνομα, και οι δυο της Ιπποθοωντίδας φυλής:
 Αχερδούς, ο δημότης Αχερδούσιος, τον οποίο αναφέρει και ο Στέφανος Βυζάντιος. Η ονομασία αυτή έχει πολλές αναφορές στις αρχαίες πηγές, οι οποίες αναφέρουν επίσης πλήθος δημοτών και 
 Αχραδούς ή Αχραδείς, ο δημότης Αχραδούσιος. Η ονομασία αυτή έχει πολύ λίγες αναφορές στις αρχαίες πηγές, οι οποίες επίσης δεν αναφέρουν πλήθος δημοτών.

Προφανώς, ο δήμος ήταν ένας και για την ονομασία Αχραδούς, η όποια αναφορά πιθανώς είναι είτε μεταγενέστερη διπλή ονομασία είτε παραφθορά του αρχικού ονόματος, σύμφωνα και με τον ερευνητή Διονύσιο Σουρμελή.

Τοποθεσία του αρχαίου δήμου 
Ο δήμος του Αχερδούντος, ήταν δήμος της Παραλίας. Οι ερευνητές υποθέτουν ότι βρίσκεται είτε στην περιοχή Γκοριτσά του Δήμου Ασπροπύργου, κοντά στον Ασπρόπυργο (πρώην «Καλύβια Χασιάς»), όπου έχουν βρεθεί λείψανα αταύτιστου αρχαίου οικισμού, είτε σε περιοχές κάπου μέσα στο Θριάσιο Πεδίο, κοντά στην Ελευσίνα ή στην Δεκέλεια, αλλά η ακριβής τοποθεσία του δήμου αυτού παραμένει άγνωστη, δεν έχει προσδιορισθεί και δεν έχει ακόμα ταυτιστεί επακριβώς.

Η συμμετοχή του δήμου στην αρχαία Βουλή
Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος της Ιπποθοωντίδας φυλής, συμμετείχε με 1 βουλευτή στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη (307/306 – 224/223 π.Χ.) και την τρίτη περίοδο (224/223 – 201/200 π.Χ.) ο δήμος αντιπροσωπευόταν επίσης με 1 βουλευτή στη Βουλή των 600. Κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι του Αχερδούντος 
Ο δημότης του αρχαίου Αχερδούντος ονομαζόταν Αχερδούσιος.

Προσωπικότητες από τον Αχερδούντα 
Υπήρξαν διάφοροι γνωστοί πολίτες από τον δήμο του Αχερδούντος, όπως ο βουλευτής Δημήτριος ο Αχερδούσιος, ο βουλευτής Δημήτριος ο Αχερδούσιος γιος του Μενεκλέους, ο Διαγόρας ο Αχερδούσιος γιος του Ολυμπίχου, ο θεσμοθέτης Δίφιλος ο Αχερδούσιος κ.α.

Δείτε επίσης 
 Αρχαία Αθήνα
 Ιπποθοωντίδα φυλή

Παραπομπές - σημειώσεις

Πηγές – βιβλιογραφία
Πρωτογενείς πηγές 
 Ελληνικές επιγραφές - IG Αχερ Attica (IG I-III).

Δευτερογενείς πηγές
 Acherdus, στην ιστοσελίδα: referenceworks.brillonline.com,
 John S. Traill: The political organization of Attica: a study of the demes, trittyes, and phylai, and their representation in the Athenian Council, “Attica”. (52, 109 no. 2, table 8.). Princeton: American School of Classical Studies at Athens (ASCSA), 1975, ISBN 978-0-87661-514-0
 John S. Traill: Demos and trittys. Epigraphical and topographical studies in the organization of Attica. Athenians Victoria College, Toronto 1986, p. 137.
 Peter Siewert, "Die Trittyen Attikas und die Heeresreform des Kleisthenes", C.H. Beck, München 1982, ISBN 3406080634, ISBN 9783406080630
 A. Milchhoefer, "Erläuternder Text", in: E. Curtius, J. A. Kaupert (ed.), "Karten von Attika" 7-8, 1895, 23.

Εξωτερικοί σύνδεσμοι 
Δήμος Ασπροπύργου & Ιστορικές Εκδόσεις Ασπροπύργου, από την ιστοσελίδα www.aspropyrgos.gr του Δήμου Ασπροπύργου.
 
 
 Acherdous, Lexicon of Greek Personal Names (LGPN).
 Acherdous, Attic Inscriptions Online.

Δήμοι της Αρχαίας Αττικής
Αρχαία Αθήνα